作者:劉長卿
標題:奉陪蕭使君入鮑達洞尋靈山寺
內容:山居秋更鮮，秋江相映碧。獨臨滄洲路，如待掛帆客。遂使康樂侯，披榛著雙屐。入雲開嶺道，永日尋泉脈。古寺隱青冥，空中寒磬夕。蒼苔絕行徑，飛鳥無去跡。樹杪下歸人，水聲過幽石。任情趣逾遠，移步奇屢易。蘿木靜濛濛，風煙深寂寂。徘徊未能去，畏共桃源隔。